钦定古今图书集成/方舆汇编/边裔典/第113卷 > 《可汗山铭》谢偃
## 钦定古今图书集成/方舆汇编/边裔典/第113卷 > 《可汗山铭》谢偃

“维贞观十三年岁在己亥二月甲戌朔八日辛巳，圣
唐大使右武卫大将军慕容宝、节度副使朝散大夫
任雅相等，肃奉明诏，册授大单于真珠毗伽可汗”嫡嗣为“肆叶护可汗”，安怀率土，廓裁宇外。曩者隋历既
终，九域沦覆，天资圣明，光启有唐，而颉利背恩，虐我
边疆，是以轻赍电发，直掩虏庭，驱纵骁雄，奔放忠烈。
“百弩俱彀，万锋齐举。鞭电鼓霓，动天维于上；拔山蹴
岳，移地轴于下。云骑腾荡，则川野昼昏；风旗扬曳，则
辰离黯色。擒谷蠡于谷口，曾未崇朝；斩日逐于辕门，
景不移晷。龙庭柳塞之外，烟灭云销；瀚海天山之前，
波澄雾卷。上以震皇威于万叶，下以安亿兆于千龄。
虽有灵祇，赞我有唐，亦所以恢崇今单于地。是以万
里齐契，四海同规。始验秦防徒营，汉城虚筑。在德非
险，皇哉唐哉。勒石纪功，腾声不朽。”词曰：

振天威兮横朔方，星剑腾兮虹旗扬，穷绝漠兮越幽
荒，邦单于兮册名王，历千载兮声弥光。